Id-Deċiżjoni tal-Kummissjoni
tat-12 ta’ Diċembru 2001
li tistabbilixxi l-arranġamenti għal provi u testijiet komparattivi tal-Komunità dwar il-materjal ta’ tnissil ta’ pjanti ornamentali skond id-Direttiva tal-Kunsill 98/56/KE
(notifikata taħt dokument numru Ċ(2001) 4224)
(2001/898/KE)
IL-KUMMISSJONI TAL-KOMUNITAJIET EWROPEJ,
Wara li kkonsidrat it-Trattat li jistabbilixxi l-Komunità Ewropea,
Wara li kkonsidrat id-Direttiva tal-Kunsill 98/56/KE dwar il-marketing ta’ materjal ta’ tnissil ta’ pjanti ornamentali [1], b’mod partikolari Artikolu 14(4) tagħha,
Billi:
(1) Id-Direttiva msemmija hawn fuq tipprovdi għall-arranġament li għandu jsir għall-provi u t-testijiet komparattivi tal-Komunità ta’ materjal ta’ tnissil li għandhom jitwettqu.
(2) Rappresentazzjoni adegwata tal-kampjuni inklużi fil-provi u t-testijiet għandha tkun żgurata, għall-inqas għal ċerti pjanti magħżula.
(3) L-Istati Membri għandhom jipparteċipaw fil-provi u t-testijiet komparattivi tal-Komunità, sal-limitu li ż-żerriegħa tal-pjanti msemmija hawn fuq tkun normalment riprodotta jew marketed fit-territorji tagħhom, biex wieħed jasal għall- konklużjoni xierqa minnhom.
(4) Il-Kommissjoni hija responsabbli li tagħmel l-arranġamenti meħtieġa għall-provi u t-testijiet komparattivi tal-Komunità.
(5) L-arranġamenti tekniċi għat-twettieq tal-provi u t-testijiet ikunu saru fil-Kumitat Permanenti għall-Materjal ta’ Tnissil ta’ Pjanti Ornamentali.
(6) Provi u testijiet komparattivi tal-Komunità għandhom isiru mis-sena 2002 sa l-2004 fuq materjal ta’ tnissil maħsud fl-2001 u d-dettalji għal dawn il-provi u t-testijiet għandhom ikunu wkoll stipulati.
(7) Għall-provi u t-testijiet komparattivi tal-Komunità li jdumu aktar minn sena, il-partijiet tal-provi u t-testijiet li jsiru wara l-ewwel sena għandhom, bil-kondizzjoni li jkun hemm l-approprjazzjonijiet meħtieġa, jkunu awtorizzati mill-Kommissjoni mingħajr ma ssir aktar referenza għall-Kumitat Permanenti għall-Materjalita’ Tnissil ta’ Pjanti Ornamentali.
(8) Il-Kumitat Permanenti għall-Materjal ta’ tnissil ta’ Pjanti Ornamentali ma tax opinjoni fil-limitu ta’ żmien stabbilit mill-President tiegħu.
ADOTTAT DIN ID-DEĊIŻJONI:
Artikolu 1
1. Il-provi u t-testijiet komparattivi tal-Komunità għandhom jitwettqu mis-sena 2002 sa l-2004 fuq il-materjal ta’ tnissil tal-pjanti elenkati fl-Anness.
2. L-ispiża massima għall-provi u t-testijiet għall-2002 għandu jkun kif stipulat fl-Anness.
3. L-Istati Membri kollha għandhom jieħdu sehem fil-provi u t-testijiet komparattivi tal-Komunità sal-limitu li ż-żerriegħa u l-materjal ta’ tnissil tal-pjanti elenkati fl-Anness ikunu ġeneralment riprodotti jew marketed fit-territorji taghħom.
4. Id-dettalji tal-provi u t-testijiet huma stipulati fl-Anness.
Artikolu 2
Il-Kummissjoni tista’ tiddeċiedi li tkompli l-provi u t-testijiet stipulati fl-Anness fl-2003 u l-2004. L-spiża massima għal prova jew test li jitkomplew fuq din il-bażi m’għandhiex teċċedi l-ammont speċifikat fl-Anness.
Artikolu 3
Din id-Deċiżjoni hija indirizzata lill-Istati Membri.
Magħmul fi Brussel, fit-12 ta’ Diċembru 2001.